Imtella' Novembru 5, 2021 Il-kumpanija Pfizer ħabbret li għandha f'idejha pillola kontra l-Covid-19 li tnaqqas b'90% iċ-ċans li persuna infettata titlef ħajjitha jew tispiċċa l-isptar. Din hija t-tieni pillola maħsuba għal min jiżviluppa is-sintomi tal-virus. Pfizer, li bdiet tiżviluppa l-pillola għall-ħabta ta' Marzu li għadda , qalet li waqqfet it-testijiet kliniċi kmieni peress li r-riżultati li nkisbu dehru li huma pożittivi qabel iż-żmien sew. Ir-riżultati tal-pillola tal-Pfizer jidher li huma aqwa minn dawk tal-pillola l-oħra, Molnupiravir li tnaqqas ir-riskju li tmut jew tispiċċa l-isptar bil-Covid bin-nofs. Ir-Renju Unit sar l-ewwel pajjiż fid-dinja li approva l-użu tal-pillola Molnupiravir. Pfizer qalet li l-pass li jmiss issa huwa li tingħata l-barka mill-Awtorità tal-Ikel u l-Mediċini Amerikana (FDA) biex tkun tista' tibda tingħata l-pillola tagħha wkoll.